סדרת נעורים

סדרת נעורים היא סוגה של סדרת דרמה טלוויזיונית שבמרכזה עומדות דמויות של מתבגרים. הז'אנר החל בתחילת שנות השמונים.
הסדרה מתחילה לרוב כשהדמויות הראשיות נמצאות בשנות העשרה לחייהן (גילאי 14–18) ומסתיימת לעיתים כשהדמויות מגיעות לגילאי 20. הנושאים בהם עוסקות סדרות הנעורים הם: מערכות יחסים, קיום יחסי מין, יציאה מהארון, הריונות לא צפויים, אובדנות, אלימות, התמכרויות (סמים, אלכוהול) וכדומה.

היסטוריה של סדרות הנעורים

הסדרה הראשונה שפנתה באופן ישיר לבני נוער היא בית קטן בערבה, שהייתה סדרת דרמה תקופתית שגרתית, אך לראשונה העלילות בה נסבו סביב לורה ומרי אינגלס, בנות העשרה הצעירות.
הסדרה הקנדית דגראסי זכתה לאהדת הקהל הצעיר בארצות הברית וגם בישראל. הסדרה הציגה בתחילה חבורת ילדים ואת סיפוריהם השונים, ומאוחר יותר הציגה את אותם ילדים בתיכון דגראסי, מתמודדים עם לחצים מבית וקשיי לימודים. כך הפכה לסדרת הנעורים הקלאסית הראשונה.
בשנות ה-90 החל גל של סדרות נעורים שהפכו ללהיטים, בהן הצלצול הגואל, שולחן לחמישה, בוורלי הילס 90210 ועוד.
בשנת 1995 הוקמה בארצות הברית רשת כבלים מיוחדת לבני נוער, WB של האחים וורנר. שם קובצו סדרות נעורים רבות, בהן באפי קוטלת הערפדים, דוסון קריק, פליסיטי, הרקיע השביעי, בנות גילמור, פריקים וגיקים, סמולוויל, רוזוול ועוד.
בחלק מסדרות הנעורים של שנות ה-90 וה-2000 הודגש מרכיב נוסף, פסקול הסדרה; שירים רבים שהושמעו ברקע הפכו ללהיטים.
לעיתים קרובות השחקנים שמלוהקים לתפקידים הראשיים בסדרות נעורים כבר אינם בני נוער, אלא נראים צעירים לגילם. הדבר מהווה לעיתים נושא לבדיחות. בהשראתו נוצרה בין השאר סדרה סאטירית על סדרות הנעורים, גרוס פוינט.

סוגים של סדרות נעורים

את סדרות הנעורים אפשר לחלק לחמישה סוגים: 
1. סדרות העוסקות בסוגיות בית ספר.
2. סדרות המציגות משפחה אחת ואת יחסי הכוחות בה.
3. סדרות מדע בדיוני ופנטזיה. בעיקר גיבורי על צעירים או קוסמים ומכשפות.
4. סדרות מוזיקה (להקות בהקמה, תיכון לאמנויות וכדומה).
5. סדרות בלשים.

הקשר בין סדרות לסרטי נעורים

סדרות נעורים הפכו לפופולריות במקביל להצלחתם של סרטי נעורים. בשנות השמונים המוקדמות השתתפו בני נוער מהוליווד בסרטים כגון מועדון ארוחת הבוקר, יפה בורוד ובת 16 הייתי. עם הזמן מתבגרים הפכו לדמויות ראשיות בסרטי אימה (סיוט ברחוב אלם, צעקה, אני יודע מה עשית בקיץ האחרון, אגדה עירונית) ומאידך גם בקומדיות קיץ (אמריקן פאי, מת לצעוק).
השחקנים שמככבים בסרטי נעורים מוכרים לעיתים קרובות מסדרות הנוער, והם נישאים על גלי ההערצה כלפיהם. כוכבים ידועים רבים עברו לקולנוע לאחר שזכו להצלחה בסדרות נעורים, בהם נב קמפבל, אשר כיכבה בשולחן לחמישה ובטרילוגיית סרטי "הצעקה", שרה מישל גלר כוכבת באפי קוטלת הערפדים שכיכבה בעשרות סרטי נעורים, וכן הילארי דאף ואשטון קוצ'ר.

סדרות נעורים ישראליות

"זהו זה" הייתה סדרת טלוויזיה קומית שפנתה בעיקר לבני הנוער, לכן חלק גדול מהפינות בה ("על הברזלים", למשל) פנו לבני הנוער. שם התגלתה להקת צעירי תל אביב, בפינה מוזיקלית שבועית.
בשנת 1989 להקת הנוער של תל אביב קיבלה את הזכות לככב בסדרה משלה. כך נוצרו הסדרות "החופש האחרון", "לא כולל שירות" ו"תלויים באוויר". עם הקמתו של ערוץ 2, צולמה עונה אחת לסדרה אודות צעירי קריית מלאכי.
"עניין של זמן" הייתה סדרת נעורים מובילה, שהופקה על ידי הטלוויזיה החינוכית, ותיארה כיתה של שביעיסטים בתיכון המתמודדים עם נושאים מגוונים, בדומה לסדרות נעורים ידועות בתקופה זו בארצות הברית, כגון "דגראסי".
סדרה נוספת הייתה זבנג, שנוצרה בעקבות הקומיקס בעל אותו שם שיצר אורי פינק שנים רבות במסגרת העיתון מעריב לנוער. הסדרה, בעלת מוטיבים של אומנות הקומיקס, ממוקמת גם היא בתיכון והיא עוסקת בנושאים שונים, בדומה לסדרה הידועה "פרקר לואיס".
סדרה מסוג אחר מבית הטלוויזיה החינוכית הייתה "משפחה וחצי", שעסקה בהורים לשני מתבגרים המשמשים גם משפחה אומנת לשני נערים נוספים.
בערוץ הילדים הפקות מקור רבות שייכות לז'אנר סדרות הנעורים: "החבר'ה הטובים", "אדומות", "הילדים מגבעת נפוליאון", "ראש גדול", "השמיניה", "האי"," גאליס", "החממה", "שכונה" ואחרות. בשנת 1994 שודרה רצועת נוער בערוץ הילדים בשם "יציאת כיוון" (בין המנחים דאז נמנו: דן תורן, איילת זורר ושרון קנטור), ומאז הוקדשו שעות הערב בערוץ זה לסדרות רכש לנוער (לרוב קומדיות).
בהשראת דרמות מוזיקליות אמריקאיות, יצרו טדי הפקות דרמה מוזיקלית יומית ששודרה ב-yes הטלוויזיה בלוויין, בשם "השיר שלנו", העוסקת בתלמידי אקדמיה למוזיקה, אשר קרובים בגילם לבני הנוער.